PATVIRTINTA

Klaipėdos Tauralaukio progimnazijos

direktoriaus 2017 m. birželio 15 d.

įsakymu Nr. V-155

**KLAIPĖDOS TAURALAUKIO PROGIMNAZIJOS**

 **MOKINIŲ PAŽANGOS IR PASIEKIMŲ VERTINIMO TVARKOS APRAŠAS**

**I. BENDROSIOS NUOSTATOS**

1. Klaipėdos Tauralaukio progimnazijos Mokinių pažangos ir pasiekimų vertinimo tvarkos aprašas (toliau – Aprašas) reglamentuoja mokinių mokymosi pažangos ir pasiekimų vertinimą, įsivertinimą, kontrolinių darbų krūvį ir tvarką, tėvų (globėjų) informavimą apie mokinių mokymosi sėkmę ir pažangą.

2. Tvarkoje aptariami vertinimo tikslai ir uždaviniai, vertinimo principai ir nuostatos, vertinimo planavimas, vertinimas ugdymo procese, įvertinimų fiksavimas, vertinimo informacijos analizė, informavimas.

3. Tvarka parengta vadovaujantis Pradinio, pagrindinio ir vidurinio ugdymo programų aprašu, patvirtintu Lietuvos Respublikos švietimo ir mokslo ministro 2015 m. gruodžio 21 d. įsakymu Nr.V-1309 „Dėl Pradinio, pagrindinio ir vidurinio ugdymo programų aprašo patvirtinimo“, Lietuvos Respublikos švietimo ir mokslo ministro 2016 m. balandžio 14 d. įsakymu Nr. V-325 „Dėl švietimo ir mokslo ministro 2015 m. gruodžio 21 d. įsakymo Nr. V-1309 „Dėl Pradinio, pagrindinio ir vidurinio ugdymo programų aprašo patvirtinimo“ pakeitimo“ ir Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556 (Lietuvos Respublikos švietimo ir mokslo ministro 2012 m. gegužės 8 d. įsakymo Nr. V-766 redakcija, Lietuvos Respublikos švietimo ir mokslo ministro 2014 m. gegužės 26 d. įsakymo Nr. V-466 redakcija, Lietuvos Respublikos švietimo ir mokslo ministro 2015 m. liepos 17 d. įsakymo Nr. V-767 redakcija).

4. Tvarkoje vartojamos šios sąvokos:

4.1**. vertinimas** – nuolatinis informacijos apie mokinių mokymosi pažangą ir pasiekimus kaupimo, interpretavimo ir apibendrinimo procesas;

4.2. **įvertinimas** – vertinimo proceso rezultatas, konkretus sprendimas apie mokinio pasiekimus ir padarytą pažangą;

4.3**. įsivertinimas (refleksija)** – paties mokinio daromi sprendimai apie daromą pažangą bei pasiekimus;

4.4. **vertinimo informacija** – įvairiais būdais iš įvairių šaltinių surinkta informacija apie mokinio mokymosi patirtį, jo pasiekimus ir daromą pažangą (žinias ir supratimą, gebėjimus, nuostatas);

4.5. **vertinimo kriterijai** – išsilavinimo standartus atitinkantys, individualiose mokytojų vertinimo metodikose numatyti užduočių atlikimo kriterijai, atitinkantys išsilavinimo standartus;

4.6. **kontrolinis darbas** – ne mažiau kaip 30 minučių trukmės savarankiškas, kūrybinis, laboratorinis ar kitoks raštu (ar elektroniniu būdu) atliekamas ir įvertinamas darbas, skirtas patikrinti, kaip mokiniai išmoko tam tikrą dalyko programos dalį.

5. Vertinimo tipai (klasifikuojami pagal vertinimo paskirtį):

5.1. **diagnostinis vertinimas** – vertinimas, kuriuo naudojamasi siekiant išsiaiškinti mokinio pasiekimus ir padarytą pažangą, baigus temą ar kurso dalį, kad būtų galima numatyti tolesnio mokymosi galimybes, suteikti pagalbą, įveikiant sunkumus;

5.2. **formuojamasis vertinimas** – vertinimas, kurio paskirtis padėti mokiniui mokytis, teikti ir gauti grįžtamąjį ryšį, stebėti daromą pažangą, suteikti pagalbą laiku, siekiant pagerinti mokinio pasiekimus. Formuojamasis vertinimas skatina mokinius mokytis analizuoti esamus pasiekimus ar mokymosi spragas, sudaro galimybes mokiniams ir mokytojams geranoriškai bendradarbiauti;

5.3. **apibendrinamasis vertinimas** – vertinimas, naudojamas baigus programą, kursą, modulį. Jo rezultatai formaliai patvirtina mokinio pasiekimus ugdymo programos pabaigoje;

5.4. **norminis vertinimas** – vertinimas, kuris sudaro galimybes palyginti mokinių pasiekimus, taikomas per pagrindinio ugdymo pasiekimų patikrinimą;

5.5**. kriterinis** vertinimas – vertinimas, kurio pagrindas – tam tikri kriterijai (pvz., standartai), su kuriais lyginami mokinio pasiekimai.

6. Vertinimo būdai (klasifikuojama pagal vertinimo bei įvertinimo pobūdį):

6.1. **formalusis vertinimas** – vertinimas, kai skiriamos tam tikro formato užduotys, numatomas joms atlikti reikalingas laikas, užduotys įvertinamos formaliais kriterijais, įvertinimas fiksuojamas;

6.2. **neformalusis vertinimas** – vertinimas, kuris vyksta nuolat stebint, susidarant nuomonę, kalbantis, diskutuojant. Įvertinimas fiksuojamas mokytojo pasirinkta forma (ženklais, simboliais, individualiomis pastabomis ir kt.);

6.3**. kaupiamasis vertinimas** – tai informacijos apie mokinio mokymosi pažangą ir pasiekimus kaupimas taškais.

**II. VERTINIMO TIKSLAI IR UŽDAVINIAI**

 7. Vertinimo tikslai:

 7.1. padėti mokiniui mokytis ir bręsti kaip asmenybei;

 7.2. pateikti informaciją apie mokinio mokymosi patirtį, pasiekimus ir pažangą;

 7.3. nustatyti mokytojo, mokyklos darbo sėkmę, pagrįsti sprendimus.

 8. Vertinimo uždaviniai:

 8.1. padėti mokiniui pažinti save, suprasti savo stipriąsias ir silpnąsias puses, įvertinti savo pasiekimų lygmenį, kelti mokymosi tikslus;

 8.2. padėti mokytojui įžvelgti mokinio mokymosi galimybes, nustatyti problemas ir spragas, diferencijuoti ir individualizuoti darbą, parinkti ugdymo turinį ir metodus;

 8.3. suteikti tėvams (globėjams, rūpintojams) informaciją apie vaiko mokymąsi, stiprinti ryšius tarp vaiko, tėvų (globėjų, rūpintojų) ir mokyklos.

**III. VERTINIMO NUOSTATOS IR PRINCIPAI**

 9. Vertinimo nuostatos:

 9.1. vertinimas grindžiamas mokinių amžiaus tarpsniais, psichologiniais ypatumais, individualiais mokinio poreikiais;

 9.2. vertinama tai, kas buvo numatyta pasiekti ugdymo procese: mokinių žinios, jų taikymas, supratimas, dalyko gebėjimai, įgūdžiai, pastangos, asmeninė pažanga, bendrieji gebėjimai;

 9.3. pažymys turi skatinti mokymosi motyvaciją.

 10. Vertinimo principai:

 10.1. tikslingumas (vertinimo metodai atitinka mokymosi turinį);

 10.2. atvirumas ir skaidrumas (su mokiniais tariamasi dėl (į)vertinimo formų, laiko, aiškūs vertinimo kriterijai);

 10.3. objektyvumas (siekiama kuo didesnio vertinimo patikimumo, remiamasi standartais);

 10.4. informatyvumas (vertinimo informacija aiški, išsami, pateikta laiku, nurodoma, ką mokinys jau išmoko, kur spragos, kaip jas taisyti);

 10.5. aiškumas (vertinimas grindžiamas aiškiais, mokiniams suprantamais kriterijais, aptartais dalyko ugdymo skyriuje. Mokytojas vertinimo kriterijus aptaria su mokiniais mokslo metų pradžioje ir pagal poreikį (pradėdamas naują skyrių, temą ar pan.).

**IV. VERTINIMO PLANAVIMAS**

 11. Planuodamas ugdymo procesą, mokytojas planuoja ir vertinimą, siedamas jį su mokymosi uždaviniais, atsižvelgdamas į mokinių mokymosi patirtį ir galias:

 11.1. diagnostinį vertinimą mokytojas planuoja ir fiksuoja ilgalaikiame plane;

 11.2. formuojamąjį, kaupiamąjį vertinimą – pamokos plane;

 12. Mokytojai metodinėse grupėse aptaria ir suderina dalyko vertinimo tvarką, vertinimo kriterijus, metodus ir formas. Vertindamas kaupiamuoju pažymiu,  mokytojas  vadovaujasi dalyko metodinėje grupėje patvirtintais kriterijais ir metodinėje grupėje priimta tvarka.

 13. Mokytojai per pirmąją savo dalyko pamoką rugsėjo mėnesį mokinius supažindina su savo dalyko ilgalaikiu  planu, dalyko modulio, pasirenkamojo dalyko programa, mokinių mokymosi pasiekimų informacijos kaupimo ir jos fiksavimo sistema, aptaria vertinimo kriterijus, metodus ir formas.

 14. Mokytojai, pradėdami naują temą, skyrių, su mokiniais aptaria tikslus, uždavinius, darbo metodus, vertinimo kriterijus.

 15. Klasių vadovai ir dalykų mokytojai per pirmąjį tėvų susirinkimą, mokinių tėvus supažindina su mokinių pasiekimų vertinimo tvarka.

 16. Mokiniams, turintiems specialiųjų ugdymosi poreikių, taikomi tie patys pažangos ir pasiekimų vertinimo kriterijai.

**V. VERTINIMAS MOKANT**

 17. Mokiniams laiku ir sistemingai teikiama informacija (komentarai žodžiu ar raštu) apie tai, kas padaryta gerai, ką reikia tobulinti, kaip tai atlikti, kad būtų pasiekti mokymosi uždaviniai pagal sutartus kriterijus.

 18. Mokinių žinios, gebėjimai, įgūdžiai, pastangos, pažanga vertinama pagal išsilavinimo standartų reikalavimus, pagrindinio ugdymo pasiekimų patikrinimo instrukcijas, metodinėse grupėse aptartus ir suderintus dalyko vertinimo metodus, formas ir kriterijus.

 19. Pradinio ugdymo mokinių pažanga ir pasiekimai pažymiais nevertinami. Vertinimo sistema, pagrįsta ideografiniu principu.

 20. 5-8 kl. mokinių pasiekimai vertinami 10 balų sistema.

 21. Mokytojai, rašydami pažymį už darbą, kurio užduotys vertinamos taškais, vadovaujasi šia lentele:

|  |  |  |
| --- | --- | --- |
| **LYGIS** | **TEISINGŲ ATSAKYMŲ APIMTIS****PROCENTAIS** | **PAŽYMYS** |
| **AUKŠTESNYSIS** | 100–95 | **10** |
| 94–85 | **9** |
| **PAGRINDINIS** | 84–74 | **8** |
| 73–62 | **7** |
| 61–50 | **6** |
| **PATENKINAMAS** | 49–40 | **5** |
| 39-30 | **4** |
| **NEPASIEKTAS PATENKINAMAS** | 29-20 | **3** |
| 19-0 | **2** |
|   | Nedalyvavo kontroliniame darbe ir neatsiskaitė už darbą. | **1** |

22. Visų dalykų mokytojai užtikrina skaitymo ir rašymo gebėjimų, ugdymą.

22.1. vertindamas mokinio darbą, mokytojas atkreipia dėmesį į jo gebėjimą nuosekliai, aiškiai, rišliai ir taisyklingai reikšti mintis žodžiu ar raštu, o taisytinus dalykus komentuoja  žodžiu arba pabraukia.

23. Du kartus per metus mokiniai rašo žinių patikrinimo testą, kuriuo stebima asmeninė mokinio pažanga.

23.1. Siekiant stebėti mokinių daromą pažangą bei skatinti mokymąsi mokytis mokytojai  ir mokiniai susitaria ir  kaupia mokinių rašto darbus  priimtina forma.

24.  Patenkinamais laikomi 4–5 balų įvertinimai, „įskaityta“.

25. Nepatenkinamais laikomi 1–3 balų įvertinimai, „neįskaityta“, „neatestuota“(kai mokinys yra praleidęs be pateisinamos priežasties 50 procentų trimestro pamokų ir neatsiskaitęs už privalomojo dalyko mokslo programą ar programos dalį).

26. Minimalus pažymių skaičius per trimestrą priklauso nuo savaitinio pamokų skaičiaus:

|  |  |
| --- | --- |
| 1 pamoka | 3 |
| 2 pamokos | 4 |
| 4 pamokos | 5 |
| 5 pamokos | 6 |

27. Mokinių, pradedančių pagrindinio ugdymo programą, pirmąjį mokslo metų mėnesį, pažanga ir pasiekimai pažymiu nevertinami, antrąjį mėnesį nevertinami neigiamais pažymiais. Nepatenkinamais pažymiais vieną mėnesį nevertinami naujai atvykę mokiniai. Mokytojai taiko individualius mokinio pažinimo metodus, siekdami išsiaiškinti mokinio ugdymo (si ) pasiekimus**.**

28.Taškai už kaupiamąjį vertinimą sumuojami kiekvieną mėnesį:

28.1. per trimestrą mokinys gali gauti už kaupiamąjį vertinimą 1-3 pažymius. Kaupiamojo vertinimo žiniaraščius mokytojas saugo iki mokslo metų pabaigos;

28.2. rekomenduojama sudaryti kaupiamojo vertinimo kriterijus remiantis šiuo pavyzdžiu:

už aktyvų darbą pamokoje;

už namų darbų atlikimą;

už papildomų darbų (pranešimų, projektų rengimą, jų pristatymą, darbą grupėje);

už dalyvavimą konkursuose, olimpiadose, varžybose.

29. Rekomenduotini mokinių mokymosi pasiekimų vertinimo metodai:

29.1. apklausa žodžiu – tai įvertinamas ar kalbėjimas, skirtas patikrinti žinias ir gebėjimą gimtąja ar užsienio kalba taisyklingai, argumentuotai reikšti mintis per gimtosios, užsienio kalbų ir socialinių mokslų pamokas;

29.2. apklausa raštu – tai darbas raštu, organizuotas ne daugiau kaip iš vienos pamokos medžiagos. Darbo tikslas – sužinoti, kaip mokinys geba pritaikyti įgytas žinias, individualiai atlikdamas praktines užduotis;

29.3. kontrolinių (atsiskaitomųjų) darbų (ne mažesnės kaip 30 minučių trukmės raštu atliekamas ir įvertinamas darbas) skirtas dalyko programos išmokimui patikrinti skelbimo tvarka ir vertinimas:

29.3.1. mokiniams per dieną gali būti skiriamas vienas kontrolinis darbas;

29.3.2. apie kontrolinį darbą mokiniai informuojami ne vėliau kaip prieš savaitę, su mokiniais aptariama kontrolinio darbo struktūra, jo tikslai, vertinimo kriterijai;

29.3.3. kontrolinių darbų datos 5–8 klasėms fiksuojamos kontrolinių darbų grafike;

29.3.4. paskutinę dieną prieš mokinių atostogas ir pirmą dieną po mokinių atostogų kontroliniai darbai nerašomi. Kontroliniai darbai nerašomi paskutinę savaitę prieš trimestro vedimą;

29.3.5. mokytojas kontrolinio darbo rezultatus mokiniams paskelbia ne vėliau kaip po 10 dienų, komentuoja įvertinimus, individualiai aptaria su mokiniu sunkumus ir galimybes, gali organizuoti kontrolinio darbo įsivertinimą;

29.3.6. rekomenduojama sudarant kontrolinio darbo užduotis laikytis eiliškumo: nuo lengvesnių užduočių eiti prie sunkesnių. Užduotimis patikrinami įvairūs mokinių gebėjimai (žinios, jų taikymas, analizė, lyginimas ir kt.). Prie kiekvienos užduoties ar klausimo būtina nurodyti taškus;

29.3.7. mokiniui praleidus kontrolinį darbą dėl pateisinamos priežasties, atsiskaitoma per 2 savaites, laiką ir formą individualiai suderinus su mokytoju. Praleidus kontrolinį darbą be pateisinamos priežasties, kitą pamoką rašomas kontrolinis  darbas, kurio įvertinimas mažinamas dviem balais. Neatsiskaičius dienyne įrašomas nepatenkinamas įvertinimas ir komentaras „užduotis neatlikta“;

29.3.8.mokiniui sirgus ilgiau nei 2 savaites, atsiskaitymo darbai atliekami iki trimestro pabaigos su mokytoju sutartu laiku;

29.3.9. daugiau kaip pusei mokinių už kontrolinį darbą gavus nepatenkinamus įvertinimus kontrolinio darbo rezultatas į dienyną neįrašomas. Tokiu atveju kontrolinis darbas perrašomas. Mokiniai, kurie gavo neigiamus įvertinimus iš kontrolinio darbo, turi būti suteikta galimybė perrašyti, tačiau neigiamas įvertinimas dienyne lieka;

29.3.10. mokinys dėl pateisinamos priežasties nedalyvavęs paskutinėje pamokoje(-ose), neatsakinėja žodžiu, kontrolinis darbas atidedamas;

29.3.11. mokinio, rašančio NMPP testus, pasiekimų rezultatai neįskaičiuojami į ugdymo laikotarpio ( trimestro) įvertinimą.

30. Atskirų mokomųjų dalykų vertinimas vyksta pagal metodinėse grupėse suderintus ir progimnazijos direktoriaus patvirtintus vertinimo aprašus, kurie parengti remiantis Moksleivių pažangos ir pasiekimų vertinimo samprata, patvirtinta Lietuvos Respublikos Švietimo ir mokslo ministro 2016 m. balandžio 14 d. įsakymu Nr. ISAK-325.

31. Planuodamas ugdymo procesą, mokytojas iki rugsėjo 1-osios dienos parengia mokinių pažangos ir pasiekimų vertinimo kriterijus, suderina dalyko metodinėje grupėje ir supažindina su jais mokinius pirmąją rugsėjo savaitę. Mokiniams, besimokantiems pagal pritaikytas ugdymo programas, taikomi tie patys pažangos ir pasiekimų vertinimo kriterijai.

32. Mokymosi pasiekimai fiksuojami elektroniniame dienyne. Už pažymių surašymą į el. dienynus atsakingi mokytojai, klasės vadovas. Klasių vadovai, mokytojai, socialinis pedagogas tėvus (globėjus, rūpintojus) informuoja apie vaiko mokymąsi sistemingai**.**

**VI. VERTINIMAS BAIGUS PROGRAMĄ**

 33. Mokymosi rezultatams apibendrinti taikomas apibendrinamasis vertinimas (pažymys arba įskaita).

 34. Mokiniui, atleistam pagal gydytojo rekomendaciją nuo kūno kultūros pamokų, trimestro ar metinių pažymių stulpelyje rašoma „atl.“.

 35. Trimestro ir metinis įvertinimas pasiekimų apskaitos dokumentuose fiksuojamas pažymiais arba rašoma „įskaityta", „neįskaityta", „neatestuota" (neatestuotas mokinys – mokinys, praleidęs 2/3 trimestro pamokų ar neatsiskaitęs už privalomojo dalyko mokslo programą ar programos dalį).

 36. Trimestro pažymys vedamas skaičiuojant visų dienyne įrašytų to laikotarpio pažymių aritmetinį vidurkį.

 37. Metinis pažymys vedamas skaičiuojant trimestrų pažymių vidurkį.

 38. Trimestro pažymys nevedamas, jei mokinys per pusmetį yra praleidęs daugiau kaip 50% pamokų. Šiuo atveju trimestro pabaigoje sudaroma galimybė atsiskaityti, organizuojama įskaita.

 39. Mokymosi pasiekimų įsivertinimą dalykų mokytojai organizuoja paskutinę trimestro (mokslo metų) pamoką:

 39.1. įsivertinimo technikas ir būdus mokytojai aptaria metodinių grupių susirinkime;

 39.2. mokiniai per paskutinę trimestro (mokslo metų) pamoką analizuoja mokymąsi, padarytą pažangą, su mokytoju aptaria sėkmes ir nesėkmes, planuoja tolesnį mokymąsi;

 39.3. mokytojai apibendrina informaciją apie mokinio, grupės ar klasės pasiekimus bei padarytą pažangą ir, jei tai reikalinga, koreguoja ugdymo procesą.

 40. Klasės vadovas trimestro (metų) pabaigoje direktoriaus pavaduotojui ugdymui pateikia nustatytos formos klasės mokinių pažangos ir pasiekimų ataskaitą.

 41. Direktoriaus pavaduotojas ugdymui rengia mokinių mokymosi pasiekimų ir pažangos ataskaitas, kurias pristato ir aptaria direkciniuose pasitarimuose, mokytojų tarybos posėdyje, tėvų susirinkimuose.

 42. Metodinėse grupėse, metodinėje taryboje mokytojai analizuoja diagnostinių darbų,  trimestrų ir metinio mokymosi pasiekimų rezultatus. Sprendžia dėl mokymo metodų ir strategijų, mokymosi užduočių, šaltinių tinkamumo, išteklių panaudojimo veiksmingumo.

**VII. MOKINIŲ, TURINČIŲ SPECIALIŲJŲ UGDYMOSI POREIKIŲ, VERTINIMAS**

43. Mokiniams, turintiems specialiųjų ugdymosi poreikių, taikoma ta pati vertinimo sistema:

43.1. mokinių, ugdomų pagal pritaikytas Bendrąsias ugdymo programas, žinios, gebėjimai ir įgūdžiai vertinami atsižvelgiant į Pradinio (Pagrindinio) ugdymo bendrose programose nustatytą mokomųjų dalykų pasiekimų lygį. Pritaikomos programos turinys turi sietis ir derėti su bendru ugdymo klasėje turiniu, užtikrinant, kad ugdytinis, besimokantis pagal pritaikytą programą, mokytųsi to paties, skirtųsi tik nagrinėjamo dalyko apimtys ir temų nagrinėjimo gilumas. Mokinys turi pasiekti minimalųjį tos klasės pasiekimų lygmenį. Šiems mokiniams teikiama specialioji pedagoginė pagalba, parenkami alternatyvūs efektyviausi ugdymo metodai, būdai, priemonės;

43.2. kai pritaikytos Bendrosios programos tikslai mokiniui, turinčiam specialiųjų ugdymosi poreikių, tampa nepasiekiami, programa individualizuojama. Šioje programoje ugdymo turinys supaprastinamas, sukonkretinamas, susiaurinamas, daugiau laiko skiriama kartojimui, svarbiausių praktinių gebėjimų ugdymui. Mokinių, ugdomų pagal pradinio (pagrindinio) ugdymo individualizuotas programas, žinios, gebėjimai ir įgūdžiai vertinami pagal tą pačią vertinimo sistemą, kaip ir visų klasės mokinių, tik individualizuotos programos lygiu. Prieštaravimas Ugdymo sistemoje svarbiausias veiksnys yra programa, bet ne pažymys, kuris atspindi mokymosi kokybę;

43.3. prieštaravimas, įgijo reikiamus įgūdžius;

43.4. specialiųjų ugdymosi poreikių turintis mokinys vertinamas nepatenkinamai, jei matoma, kad mokinys turi potencialių galių, bet nerodo jokios pažangos, neatlieka jam skirtų užduočių, nededa pastangų užduotims atlikti;

43.5. jei specialiųjų ugdymosi poreikių turintis mokinys gauna labai gerus arba nepatenkinamus pažymius, programa turi būti koreguojama, mokinio specialieji ugdymosi poreikiai vertinami pakartotinai.

44. Mokinių, turinčių specialiųjų ugdymosi poreikių, kiekvieno trimestro rezultatai, ugdymosi, elgesio problemos aptariami individualių pokalbių su jų tėvais metu, Vaiko gerovės komisijos, Mokytojų tarybos posėdžiuose.

45. Mokinių (vaikų), turinčių kalbėjimo ir kalbos sutrikimų, vertinimą atlieka logopedas. Mokslo metų pradžioje, gavęs tėvų sutikimą, įvertina mokinio (vaiko) kalbos raidą, nustato kalbėjimo, kalbos sutrikimus, pildo kalbos kortelę, atlieka logopedo vertinimą.

45.1. Mokslo metų viduryje ir mokslo metų pabaigoje logopedas vertina kiekvieno ugdytinio padarytą pažangą. Mokinio pasiekimams fiksuoti naudojamas elektroninis dienynas, ugdymo programos, pasiekimų aprašai. Informacija tėvams pagal poreikį gali būti pateikiama individualių pokalbių metu.

**VIII. SKATINIMO PRIEMONĖS**

46. Įvertinimas dešimt rašomas už dalyvavimą miesto, šalies olimpiadose, konkursuose, tarptautiniuose, respublikiniuose ir mokyklos projektuose.

47. Už padarytą asmeninę pažangą į kaupiamąjį vertinimą pridedamas vienas balas.

**IX. TĖVŲ (GLOBĖJŲ, RŪPINTOJŲ) INFORMAVIMO TVARKA**

 48. Mokymosi pasiekimai fiksuojami tik elektroniniame dienyne. Jei tėvai neturi galimybės naudotis elektroniniu dienynu, klasės vadovas mėnesio gale išspausdina mokinio pasiekimų suvestinę ir perduoda tėvams.

 49. Atsiradus mokymosi problemoms, tėvai (globėjai, rūpintojai) apie mokymosi pasiekimus informuojami įvairiais būdais: skambinant, individualiai kalbantis, rašant pranešimus, lankantis namuose.

 50. Klasių vadovai ne rečiau kaip kartą per pusmetį organizuoja tėvų susirinkimus. Esant būtinybei, į juos kviečia dalykų mokytojus.

 51. Mokiniams, jų tėvams (globėjams) pageidaujant, gali būti peržiūrėti gauti pasiekimų įvertinimai:

 51.1. mokiniai, jų tėvai (globėjai, rūpintojai) žodžiu kreipiasi į dalyko mokytoją;

 51.2. neišsprendus problemos, raštu kreipiasi į direktoriaus pavaduotoją ugdymui.

**IX. MOKINIŲ, ATLEISTŲ NUO KŪNO KULTŪROS, DAILĖS IR MUZIKOS PAMOKŲ, PASIEKIMŲ ĮVERTINIMOTVARKA**

 52. Progimnazijos direktoriaus įsakymu mokinys gali būti atleidžiamas:

 52.1. nuo dailės, muzikos, šokio, kūno kultūros, išimties atvejais – ir kitų dalykų pamokų (ar jų dalies) lankymo, jei mokosi neformaliojo vaikų švietimo ir formalųjį švietimą papildančio ugdymo mokyklose pagal atitinkamas formalųjį švietimą papildančio ugdymo programas (yra jas baigęs) ar kitas neformaliojo vaikų švietimo programas. Sprendimas priimamas dalyko, nuo kurio pamokų mokinys atleidžiamas, mokytojui susipažinus su neformaliojo vaikų švietimo programomis. Šios programos turi derėti su bendrųjų programų turiniu;

 52.2 nuo pamokų tų dalykų, kurių jis yra nacionalinių ar tarptautinių olimpiadų, konkursų per einamuosius mokslo metus nugalėtojas.

 53. Tėvai (globėjai, rūpintojai) progimnazijos direktoriui pateikia nustatytos formos prašymą ir pažymą apie mokinio mokymąsi dailės, muzikos, meno, sporto mokykloje.

 54. Atsiskaitymo formas ir užduotis mokiniui, atleistam nuo dailės, muzikos, šokio, kūno kultūros ar kitų dalykų pamokų, tvirtina metodinė grupė dalyko mokytojo teikimu.

 55. Mokiniams, atleistiems nuo privalomų pamokų visus metus arba laikinai, tėvų (globėjų, rūpintojų) prašymu galima nedalyvauti pirmosiose ir paskutinėse pamokose. Kitų pamokų metu mokiniams siūloma kita veikla (užsiėmimai bibliotekoje, skaitykloje, konsultacijos, socialinė veikla) ar individualus mokymasis. Mokiniai, atleisti nuo dailės, muzikos, šokio, kūno kultūros ar kitų dalykų pamokų, savo užimtumą suderina su klasės auklėtoju, dalyko mokytoju ir direktoriaus pavaduotoju ugdymui.

 56. Visus įsipareigojimus atleistas mokinys ir jo tėvai (globėjai, rūpintojai) patvirtina savo parašais.

 57. Jei mokinys nevykdo savo įsipareigojimų (nebūna nustatytoje vietoje nurodytu laiku ar neatsiskaito už dalyko programos dalį be pateisinamos priežasties), dalyko mokytojas ar/ir klasės vadovas raštiškai informuoja progimnazijos administraciją.

 58. Mokiniui, nevykdančiam įsipareigojimų, direktoriaus įsakymu atleidimas nuo pamokų anuliuojamas.

**X. NAMŲ DARBŲ SKYRIMO TVARKA**

59. Namų darbų skyrimo tikslas – pakartoti, įtvirtinti, susisteminti, pagilinti mokomąją medžiagą, įtvirtinti praktinius gebėjimus. Mokyti mokinius mokytis, planuoti savo darbą bei laiką, skatinti domėjimąsi mokomuoju dalyku.

60. Namų darbų užduotimis siekiama:

61.1. ugdyti gebėjimą taikyti įgytas žinias sprendžiant praktines užduotis;

61.2. ugdyti gebėjimą naudotis informaciniais šaltiniais;

61.3. ugdyti mokinio pareigingumą, atsakomybę ir savarankiškumą.

62. Namų darbų užduočių turinį, formas, trukmę nustato mokytojas.

63. Namų darbų užduotys turi būti konkrečios.

64. Mokiniai turi žinoti namų darbų paskirtį, kokias žinias ir įgūdžius tobulins.

65. Namų darbų užduotys tiek savo turiniu, tiek savo forma turi sietis su pamokos medžiaga.

66. Namų darbais siekti lavinti praktinius mokinio sugebėjimus, skatinti teorines žinias pritaikyti praktiškai.

67. Namų darbų užduotys gali būti:

67.1. trumpalaikės – kurias privaloma atlikti iki kitos dalyko pamokos;

67.2. ilgalaikės – kurias privaloma atlikti iki susitartos datos.

68. Namų darbų užduotis mokytojai skiria atsižvelgdami į klasės mokinių žinių lygį, į individualias mokinių savybes, užduotys diferencijuojamos, individualizuojamos pagal mokinių gebėjimus:

68.1. turintiems aukštą mokymosi motyvaciją, itin gabiems mokiniams, skiriamos kūrybinės, kritinį mąstymą ugdančios, lavinančios gebėjimą analizuoti ir vertinti informacinius šaltinius užduotys;

68.2. turintiems žemą mokymosi motyvaciją, mokymosi sunkumus patiriantiems mokiniams skiriamos užduotys, kuriomis įtvirtinamos žinios, šalinamos mokymosi spragos.

69. Rekomenduojama namų darbus atlikti tą pačią dieną.

70. Namų darbai neskiriami atostogų laikotarpiui ir prieš valstybines šventes.

71. Dalyko mokytojai vykdo kontrolę.

72. Rekomenduojama namų darbų užduotis vertinti kaupiamaisiais balais. Tris kartus iš eilės neatlikus namų darbų informuojami tėvai.

73. Dalyko mokytojui įvertinti atliktus namų darbus nebūtina.

**XI.** **BENDRIEJI KALBOS IR RAŠTO KULTŪROS REIKALAVIMAI**

74. Reikšdami mintis žodžiu bei raštu, mokiniai turi laikytis šių reikalavimų:

74.1. per pamokas, kitą veiklą mokykloje bei pertraukas kalbėti bendrine lietuvių kalba, taisyklingai kirčiuoti žodžius, aiškiai ir tiksliai reikšti mintis;

74.2. skaityti privalomąją ir rekomenduojamąją grožinę literatūrą, turtinti savo žodyną, mokytis taiklių, vaizdingų žodžių, posakių; savo kalboje nevartoti parazitinių žodžių, svetimybių, barbarizmų, nevykusių naujadarų;

74.3. atsakyti į mokytojo klausimus aiškiai, glaustai, rišliai, teiginius grįsti pavyzdžiais, nenukrypti nuo temos.

75. Mokinys privalo turėti kiekvieno mokomojo dalyko sąsiuvinius (pagal mokytojo reikalavimus), rašyti standartiniuose sąsiuviniuose. vietoje sąsiuvinių nenaudoti užrašų knygelių ar atskirų lapų; tausoti vadovėlius, knygas, kitas mokymosi priemones.

76. Sąsiuvinyje turi būti paraštės.

77. Sąsiuviniai turi būti tvarkingi ir švarūs (abipusiu susitarimu, gali būti naudojami ir stori ar pusiau stori sąsiuviniai). Juose mokinys rašo nuosekliai, taisyklingai, aiškiai.

78. Sąsiuvinio antraštė užrašoma taip:

Klaipėdos Tauralaukio progimnazijos

6-osios kl. mok. Petro Petraičio

lietuvių kalbos darbai (matematikos darbai ir t.t.)

79. Kalbų pamokose mokinys naudoja sąsiuvinius linijomis, tiksliųjų, socialinių ir gamtos mokslų – langeliais.

80. Data sąsiuviniuose rašoma paraštėje (išskyrus užsienio kalbų) taip: 2016-09-02, 16-09-02, 09-02 arba nenaudojant brūkšnelių – 2016 09 02, 16 09 02, 09 02. Tarp skaičių datoje taškai nerašomi

81. Sąsiuviniuose kiekviena antraštė atskiriama tuščia linija, o toliau užduotis rašoma į kiekvieną eilutę.

82. Skaičiai rašomi romėniškais (XX a., III tomas, Grigalius XIII …) arba arabiškais (7 kl., 1998 m., 1740 - 1796, 5 pav., …) skaitmenimis.

83. Mokinys, atlikdamas užduotis, naudoja mėlynos spalvos rašiklį, pabraukia raides, skaičius, braižo lenteles, grafikus pieštuku arba įvairių spalvų priemonėmis, išskyrus raudoną arba žalią. Mokytojas pažymi klaidas ir ištaiso jas raudonai arba žaliai.

84. Mokytojui ir mokiniui pageidaujant, paskutinieji sąsiuvinio puslapiai gali būti skiriami juodraščiui..

85. Trumpą apklausą, atsakymus į klausimus mokinys gali rašyti lapelyje, kuris turi būti su paraštėmis, reikiamo dydžio. Būtina užsirašyti savo vardą ir pavardę, datą.

86. Kontrolinių darbų sąsiuvinius mokytojas laiko klasėje. Esant reikalui, mokinys parsineša namo, o kitą pamoką vėl grąžina mokytojui.

87. Mokiniai saugo vadovėlius, jų neplėšo, nerašo juose, nelanksto lapų, nebrauko žodžių ir sakinių, nespalvina.. Pasibaigus mokslo metams tvarkingą vadovėlį

grąžina dalyko mokytojui.

88. Mokinys, gavęs vadovėlį, aiškiai įrašo savo pavardę, vardą, klasę į vadovėlio kortelę.

89. Mokiniui rekomenduojama turėti juodraštį (atskirus lapus, sąsiuvinį, užrašų knygelę). Mokytojai taisydami mokinių rašto darbus, pažymi rašybos ir skyrybos klaidas.

90. Projektiniai darbai rašomi ranka arba tekstas surenkamas kompiuteriu (pagal mokytojo reikalavimą).

91. Pareiškimą, prašymą, pasiaiškinimą ir t. t. mokiniai rašo vadovaudamiesi administracinių raštų reikalavimais.

92. Nesilaikantiems minėtų rekomendacijų, mokytojas mažina darbo įvertinimą vienu balu arba išvis nevertina ir paskiria perrašymą be teisės gauti aukščiausią pažymį.

**XII. PRADINIŲ KLASIŲ MOKINIŲ PAŽANGOS IR PASIEKIMŲ VERTINIMO TVARKA**

93. Pradinio ugdymo tikslas – ugdyti aktyvų, kūrybingą, elementaraus raštingumo ir socialinių, informacinių, pažintinių veiklos gebėjimų bei bendrųjų vertybių pamatus įgijusį vaiką, pasirengusį mokytis toliau pagal pagrindinio ugdymo programas.

94. Pradinių klasių mokinių pasiekimams vertinti taikoma nepažyminė vertinimo sistema, pagrįsta idiografinio vertinimo nuostatomis ir susieta su pasiekimų požymiais, aprašytais Bendrojoje programoje.

95. Vertinimo principai:

95.1. Vertinimas yra pozityvus, t. y. skatina, žadina pasitikėjimą savo galimybėmis ir jėgomis, veda į priekį, kelia mokymosi motyvaciją.

95.2. Vertinimas – tikslingas, kryptingas, efektyvus, jis padeda vaikui siekti geresnių mokymosi rezultatų, skatina jo intelekto, emocijų, valios sferų plėtotę, padeda socializacijai.

95.3. Vertinimas yra tikslingai individualizuotas, t. y. vertinama, ką kiekvienas mokinys jau yra pasiekęs, diagnozuojama individuali pažanga lyginant ankstesnius jo rezultatus su dabartiniais.

95.4. Vertinama laiku: pagal galimybes įvertinamas kiekvienas atliktas darbas, pratybų sąsiuvinio ar kita užduotis – nurodant klaidas ar kitaip reaguojant, parodant, kad mokytojas mato, žino ir džiaugiasi vaiko pastangomis bei rezultatais.

96. Vertinimo objektas – mokinio įgyta kompetencija, t. y. yra gebėjimas operuoti įgytomis žiniomis, pritaikyti sukauptą patirtį, pademonstruoti įgytus įgūdžius, gebėjimas mąstyti, spręsti problemas, rinkti ir apdoroti reikalingą informaciją, ją fiksuoti ir pristatyti kitiems, atlikti paprastus stebėjimus, bandymus ir kt.

97. Vertinant mokinių pažangą ir pasiekimus taikomas **formuojamasis ugdomasis, diagnostinis** ir **apibendrinamasis sumuojamasis** vertinimas:

97.1. formuojamasis ugdomasis vertinimas susideda iš mokytojo kasdienių stebėjimų bei pokalbių su mokiniais, pačių mokinių savo mokymosi sėkmės ir nesėkmių vertinimo. Formuojamasis vertinimas mokytojui ir mokiniui suteikia grįžtamąją informaciją apie mokymosi pažangą. Jis padeda mokiniams sužinoti ir suprasti, kokių rezultatų jie siekia, ir yra įmanomas tik tuo atveju, jei mokiniams išaiškinami mokymosi uždaviniai. Formuojamojo vertinimo komentarai yra žodiniai;

97.2. kai ugdymo procese reikia išsiaiškinti, ką mokiniai jau yra išmokę, kas jiems sekasi gerai, kur reikalinga pagalba – taikomas diagnostinis vertinimas. Ugdymosi pasiekimams įvertinti sukuriamos (pasirenkamos, atrenkamos) atitinkamos užduotys. Užduoties atlikimo kokybė įvertinama remiantis tam tikrais kriterijais.

Apibendrinus diagnostinės užduoties rezultatus, daroma vertinamoji išvada. Diagnostinio vertinimo išvada komentaru ar mokytojo pasirinktais sutartiniais ženklais (taškais, procentais ar kt.) gali būti užrašoma greta atliktos diagnostinės užduoties (testo, kontrolinio darbo ar pan.). Naudotina įvertinimo formulė: nurodoma, kas yra gerai + kas (šį kartą / dar / kol kas) nepavyko + ką reikia padaryti, kad rezultatas būtų geresnis;

97.3. apibendrinamasis sumuojamasis vertinimas atliekamas du kartus per metus (gruodžio ir gegužės mėn. pabaigoje):

1 klasė gruodžio mėn. lietuvių kalba (raidžių, žodžių ir sakinių diktantas su išmoktomis raidėmis), matematika; gegužės mėn. lietuvių kalba: diktantas ir teksto suvokimas, matematika.

2 klasė gruodžio mėn. lietuvių kalba: diktantas ir teksto suvokimas, matematika; gegužės mėn. diagnostiniai testai (teksto suvokimas, kūrybinė užduotis, matematika).

3 klasė gruodžio mėn. lietuvių kalba: atpasakojimas, teksto suvokimas, matematika; gegužės mėn. lietuvių kalba: atpasakojimas, teksto suvokimas, matematika.

4 klasė gruodžio mėn. lietuvių kalba: kūrybinė užduotis, teksto suvokimas, matematika, pasaulio pažinimas; gegužės mėn. NMPP testai (kūrybinė užduotis, teksto suvokimas, matematika, pasaulio pažinimas).

Remdamasis apibendrinamojo sumuojamojo vertinimo rezultatais, mokytojas nusprendžia apie vaiko tolesnio mokymo ir mokymosi galimybes, peržiūri ir apibendrina ankstesnio mokymosi rezultatus, o Mokytojų taryba formaliai patvirtina kėlimą į aukštesnę klasę ar ugdymo programos baigimo pasiekimus.

94. Mokinių pasiekimai nuolat fiksuojami elektroniniame dienyne.

95. Baigiančių 4-ą klasę ir išvykstančių iš mokyklos mokinių visų dalykų pasiekimai įvertinami Pasiekimų ir pažangos vertinimo aprašu, konkrečiai įvardijant sritis, kurios mokiniui sekasi ir kuriose jam reikalinga pagalba, nurodant pasiekimų lygį. Aprašuose vartojamos sąvokos:

95.1. aukštesnysis pasiekimų lygis. Mokinys labai gerai operuoja įgytomis žiniomis, supratimu ir gebėjimais, geba pritaikyti jas naujose situacijose. Žinios, gebėjimai ir nuostatos atitinka Bendrosiose programose aprašytą Aukštesnįjį pasiekimų lygį;

95.2. pagrindinis pasiekimų lygis. Mokinys įgijęs tvirtus, Bendrosiose programose numatytus pasiekimus, kurie laiduoja sėkmingą tolesnį mokymąsi;

95.3. patenkinamas pasiekimų lygis. Mokinys minimaliai pasiekė reikalavimus. Turi pakankamai žinių supratimo ir gebėjimų, kad galėtų mokytis toliau ir būti keliamas į kitą klasę;

95.4. nepatenkinamas pasiekimų lygis. Mokinys neįgijo bendrosiose programose aprašytų nuostatų, gebėjimų, žinių ir supratimo.

|  |  |  |
| --- | --- | --- |
| Maksimalus taškų skaičius | Maksimalus taškų skaičius | Atitinka lygį |
| 15 | 15-14 | Aukštesnysis |
| 13-11 | Pagrindinis |
| 10-8 | Patenkinamas |
| 7-0 | Nepatenkinamas |
| Maksimalus taškų skaičius | Maksimalus taškų skaičius | Atitinka lygį |
| 20 | 20-18 | Aukštesnysis |
| 17-14 | Pagrindinis |
| 13-7 | Patenkinamas |
| 7-0 | Nepatenkinamas |
| Maksimalus taškų skaičius | Maksimalus taškų skaičius | Atitinka lygį |
| 30 | 30-27 | Aukštesnysis |
| 26-21 | Pagrindinis |
| 20-12 | Patenkinamas |
| 11-0 | Nepatenkinamas |

 Jei taškų surinkta 19,5, apvalinama iki 20.

|  |  |  |
| --- | --- | --- |
| Maksimalus taškų skaičius | Surinkti taškai | Atitinka lygį |
| 20 | 20-17 | Aukštesnysis |
| 16-13 | Pagrindinis |
| 12-9 | Patenkinamas |
| 8-0 | Nepatenkinamas |
| Maksimalus taškų skaičius | Maksimalus taškų skaičius | Atitinka lygį |
|  30 | 30-27 | Aukštesnysis |
| 26-21 | Pagrindinis |
| 20-12 | Patenkinamas |
| 11-0 | Nepatenkinamas |
| Maksimalus taškų skaičius | Maksimalus taškų skaičius | Atitinka lygį |
|  100 | 100-86 | Aukštesnysis |
| 85-66 | Pagrindinis |
| 65-36 | Patenkinamas |
| 35-0 | Nepatenkinamas |

 Jei taškų surinkta 29,5 apvalinama iki 30.

|  |  |
| --- | --- |
| Žodiniai vertinimai | Atitinka lygį: |
| Puikiai atliktas darbasLabai gerai atliktas darbas | Aukštesnysis |
| Gerai atliktas darbasPakankamai gerai atliktas darbasVidutiniškai atliktas darbas | Pagrindinis |
| Patenkinamai atliktas darbasSilpnai atliktas darbas | Patenkinamas |
| Nepatenkinamai atliktas darbas | Nepatenkinamas |

84. Vadovaujantis pasiekimų požymiais, aprašytais Bendrojoje programoje, remiantis į ugdymosi pasiekimų kriterinius aprašus, trimestro mokinių pažanga fiksuojama elektroniniame dienyne įrašant mokinio pasiektą mokymosi lygį (patenkinamas, pagrindinis, aukštesnysis, nepatenkinamas). Dorinio ugdymo mokinių pasiekimai lygiu nevertinami, rašoma „p.p.“, „n.p.“ („padarė pažangą“, „nepadarė pažangos“).

85. Visus mokslo metus kaupiami vertinamieji mokinių darbų aplankai. Jie analizuojami ir aptariami su mokiniais bei jų tėvais (globėjais, rūpintojais) pagal poreikį, bet ne rečiau kaip 2 kartus per metus.

86. Mokinių pažangos ir pasiekimų vertinimą mokytojai nuolat analizuoja pradinių klasių mokytojų metodinėje grupėje bei apibendrina Mokytojų tarybos posėdyje.

**XIII. VERTINIMAS KATALIKŲ TIKYBOS IR DORINIO UGDYMO**

**(ETIKOS, TIKYBOS) PAMOKOSE**

 88. Formuojamasis – kaupiamasis vertinimas. Mokiniai renka kaupiamuosius taškus:

 88.1. užrašai – 5 taškai;

 88.2. darbas su tekstu – 2 taškai;

 88.3. dalyvavimas diskusijoje – 2 taškai;

 88.4. testai, rašinėliai, anketų tyrimai, referatai – 10 taškų;

 88.5. darbas grupėje – 3 taškai;

 88.6. pastangos pamokoje – 3 taškai;

 88.7. užklasinė veikla, renginiai – 10 taškų;

 88.8. mokiniai per trimestrą surinkę 40 taškų vertinami įskaita.

 89. Apibendrinamasis vertinimas. Mokiniai, kurie lanko dorinio ugdymo (etikos) bei tikybos pamokas vertinami įskaita.

**XIV. VERTINIMAS LIETUVIŲ KALBOS PAMOKOSE**

 90. Formuojamasis – kaupiamasis vertinimas – tai mokinio veiklos orientavimas tinkama linkme, pripažįstant ir fiksuojant pasiekimus, stiprinant mokymosi motyvaciją. Vertinamas darbas pamokoje ir namuose:

 90.1. savarankiškos užduotys - kiekvieną pamoką. Savarankiškų darbų fondas – pratybų sąsiuviniuose atliktos užduotys, kūrybinės užduotys; vieną kartą per savaitę rašomi 10 žodžių diktantai, atsakinėjimas raštu (apklausos) vertinami pažymiais, kurie įrašomi į kaupiamąjį vertinimą už savarankiškus darbus. Pažymiai kaupiami specialioje lentelėje, vidurkis įrašomas į dienyną;

90.2. namų darbų tikrinimas vykdomas sistemingai – kiekvieną pamoką. Mokinys klaidas namų darbuose taisosi pats, o žodžiu jos tik aptariamos. Pliusai/minusai renkami už namų darbus, aktyvumą pamokoje.”+” rašomas už teisingą, argumentuotą atsakymą, “-” rašomas už neteisingą atsakymą, neatliktą užduotį. Sukaupti 10 ženklų verčiami pažymiu; ženklo vertė – 1 balas;

 91. Pasiekimų ir pažangos matavimas:

 91.1. diagnostinis vertinimas:

 91.1.1. diagnostinis diktantas (su galimybe taisytis neigiamą įvertinimą), (vieną kartą per mėnesį, 30 min.); įvertinimas į dienyną;

 91.1.2. diagnostinis testas (su galimybe taisytis neigiamą įvertinimą), (vieną kartą per mėnesį, 25–30 min.); įvertinimas į dienyną;

91.1.3. projektinis darbas (su galimybe taisytis neigiamą įvertinimą), (vieną kartą per trimestrą); įvertinimas į dienyną.

 91.2. formalusis vertinimas:

 91.2.1. kontrolinis diktantas (vieną kartą per trimestrą, 45 min.), įvertinimas į dienyną;

91.2.2. rašinys/atpasakojimas (vieną kartą per mėnesį rašomas namuose arba klasėje), įvertinimas į dienyną;

91.2.3. kontrolinis testas (vieną kartą per trimestrą, 45 min.), įvertinimai į dienyną;

91.2.4. savarankiškas privalomos ir rekomenduojamos literatūros skaitymas ir atsiskaitymas (vieną kartą per mėnesį), įvertinimas į dienyną;

91.3. apibendrinamasis vertinimas. Visų gautų pažymių vidurkis – trimestro pažymys bei trimestrų pažymių vidurkis - metinis įvertinimas.

92. Diktanto vertinimas:

|  |  |  |
| --- | --- | --- |
| Pažymys | Diktanto klaidų skaičius | Žodžių diktanto klaidų skaičius |
| Rašybos | Skyrybos | Bendras |
| 10 | 1 | 1 | 1 | 1 |
| 9 | 1 | 2 | 2 | 2 |
| 8 | 2 | 3 | 3 | 3 |
| 7 | 4 | 5 | 5 | 4 |
| 6 | 5 | 6 | 6-7 | 5 |
| 5 | 6 | 7-8 | 8-9 | 6 |
| 4 | 7-8 | 9-10 | 10-11 | 7-8 |
| 3 | 9-10 | 11-12 | 12-15 | 9-10 |
| 2 | 11-12 | 13-15 | 16-19 | 11-12 |
| 1 | 13 ir daugiau | 16 ir daugiau | 20 ir daugiau | 13 ir daugiau |

93. Rekomenduojamas žodžių skaičius:

|  |  |  |
| --- | --- | --- |
| Klasė | Diktanto | Žodžių diktanto |
| V klasė | 90-100 | 20-25 |
| VI klasė | 110-120 | 25-30 |
| VII klasė | 120-130 | 30-35 |
| VIII klasė | 130-140 | 35-40 |

94. Atpasakojimo vertinimas:

|  |  |  |  |  |
| --- | --- | --- | --- | --- |
| KriterijaiTaškai | Turinio atskleidimas: esmės ir įvykių tarpusavio ryšių supratimas | Teksto prasmės suvokimas ir atskleidimas: pagrindinės minties, vertybinių autoriaus nuostatų ir perkeltinių prasmių supratimas.  | Teksto struktūra, stilius, žodyno turtingumas, sintaksinių formų įvairovė | Raštingumas |
| 5 | Atrinkti esminiai dalykai. Suprastos ir puikiai atskleistos veiksmo aplinkybės, veikėjų charakterio savybės, motyvai ir poelgiai, nulėmę veiksmo eigą. | Puikiai suprastos ir išryškintos autoriaus ir veikėjų vertybinės nuostatos. Puikiai paaiškintos ne tik tiesiogiai pasakytos prasmės, bet ir nutylėti ar prieštaringi dalykai. | Tekstas prasmingai suskirstytas pastraipomis; kalba aiški, rišli; žodžiai parenkami tiksliai ir pagal situaciją; žodynas turtingas; sakinių struktūra įvairi. | Rašoma taisyklinga kalba, be klaidų. |
| 4 | Atrinkti esminiai dalykai. Iš esmės suprastos pagrindinės aplinkybės ir veikėjų motyvai bei poelgiai, kurie nulėmė veiksmo eigą. | Iš esmės suprastos autoriaus ir veikėjų vertybinės nuostatos ir išryškintos atpasakojant. Paaiškintos ne tik tiesiogiai pasakytos prasmės, bet ir nutylėti ar prieštaringi dalykai. | Tekstas tinkamai suskirstytas pastraipomis; kalba aiški, rišli; sakinių struktūra įvairi; žodžiai vartojami tinkama reikšme. | Rašoma taisyklinga kalba, 1–2 klaidos. |
| 3 | Ne visai suprastos aplinkybės ar veikėjų motyvai ir poelgiai, kurie nulėmė veiksmo eigą. | Tik iš dalies suprastos ar ne visai išryškintos autoriaus ir veikėjų vertybinės nuostatos. Stengiamasi paaiškinti ne tik tiesiogines, bet ir perkeltines ar tiesiogiai nepasakytas prasmes. | Tekstas ne visai tinkamai suskirstytas pastraipomis; pasitaiko aiškumo, rišlumo, sakinių struktūros trūkumų; žodžiai ne visada vartojami tinkama reikšme. | Rašoma pakankamai taisyklinga kalba, 3–5 klaidos. |
| 2 | Tik dalis aplinkybių ar veikėjų motyvų ir poelgių suprasta, todėl veiksmo priežastys ne visai paaiškintos. | Bandomos aiškinti autoriaus ir veikėjų nuostatos. Paaiškintos tik tiesiogiai pasakytos prasmės, atpasakotos neesminės detalės, trūksta paaiškinimų, kurie atskleistų teksto supratimą. | Daug aiškumo, rišlumo trūkumų; dažnai nejaučiamos pastraipos ar sakinio ribos. Didelė dalis sakinių elementarios struktūros; žodynas elementarus /žodžiai dažnai vartojami netinkama reikšme. | Rašoma pakankamai taisyklinga kalba, 6–8 klaidos. |
| 1 | Bandoma suprasti, kas vyksta tekste, bet pasakojant klystama. | Apie vertybinius dalykus tik užsimenama. Esmė nesuprasta, nukrypta į neesminių dalykų paaiškinimus. | Testas nenuoseklus, nerišlus, neskaidoma pastraipomis / skaidoma nemotyvuotai. Sakiniai elementarios struktūros; žodynas skurdus / žodžiai vartojami netinkama reikšme. | Yra nemažai kalbos, rašybos ir skyrybos (9–12) klaidų. |
| 0 | Tekstas visiškai nesuprastas, rašoma apie dalykus, kurių nebuvo atpasakojimo tekste. | Autoriaus idėjos, vertybinės nuostatos visiškai nesuprastos. | Tekstas nerišlus, neaiškus. Sakiniai neaiškios struktūros; žodynas skurdus / žodžiai vartojami netinkama reikšme. | Yra daug kalbos, rašybos ir skyrybos (13 ir daugiau) klaidų. |

|  |  |
| --- | --- |
| Taškai | Pažymys |
|  20–19 | 10 |
| 18–17 | 9 |
| 16–15 | 8 |
| 14–13 | 7 |
| 12–11 | 6 |
| 10–9 | 5 |
| 8–7 | 4 |
| 6–5 | 3 |
| 4–3 | 2 |
| 2–1 | 1 |

95. Rekomenduojamas atpasakojimo teksto žodžių skaičius:

|  |  |
| --- | --- |
| Klasė | Žodžių skaičius |
| V–VI | 150-200 |
| VII–VIII | 200-300 |

 96. Rašinio vertinimas:

|  |  |  |  |
| --- | --- | --- | --- |
| KriterijaiTaškai | Temos suvokimas ir plėtojimas, teiginių pagrindimas, argumentų tinkamumas | Struktūra ir nuoseklumas, stilius, žodyno turtingumas, sintaksinių formų įvairovė | Raštingumas: žodynas, gramatika, rašyba, skyryba |
| 5 | Tema puikiai suprasta, tinkamai pasirinkti aspektai. Argumentai parinkti taikliai. | Yra visos trys struktūrinės dalys, skaidymas pastraipomis itin tikslingas; mintys plėtojamos nuosekliai ir kryptingai. Kalba stilinga, sakiniai įvairūs, žodžiai parenkami tiksliai, pagal situaciją. | Rašoma taisyklinga kalba, be klaidų. |
| 4 | Tema suprasta, pasirinkti tinkami aspektai. Argumentų pakanka. | Yra visos trys struktūrinės dalys, pastraipomis skaidoma prasmingai; mintys plėtojamos nuosekliai. Kalba aiški, rišli; žodžiai parenkami tiksliai; sakinių struktūra įvairi. | Rašoma taisyklinga kalba, 1–3 klaidos. |
| 3 | Tema suprasta, aspektai pasirinkti tinkamai, tačiau ne visur pavyksta išvengti paviršutiniškumo. Didžioji dalis argumentų tinkami, kartais atsitiktiniai. | Yra visos trys struktūrinės dalys, tekstas ne visada prasmingai suskaidytas pastraipomis; gali pasitaikyti pasikartojimų / nenuoseklumo. Kalba aiški, rišli; sakinių struktūra įvairi; žodžiai vartojami tinkama reikšme. | Rašoma pakankamai taisyklinga kalba, yra 4–6 klaidos. |
| 2 | Tema suprasta paviršutiniškai / iš dalies; pasirinkti aspektai ne visi išplėtoti / prieštarauja vienas kitam; dažnai tuščiažodžiaujama. Argumentai formalūs, paviršutiniški. | Rašinio struktūra turi trūkumų, ne visada jaučiamos pastraipų ribos; gali būti kartojama ar pasakojama nenuosekliai. Pasitaiko aiškumo, rišlumo, sakinių struktūros trūkumų; žodžiai ne visada vartojami tinkama reikšme. | Rašoma ne visai taisyklinga kalba, yra 7–10 klaidų. |
| 1 | Tema suprasta tik iš dalies; pasirinkti aspektai nepadeda atskleisti temos / negebama jų išskirti; dažnai tuščiažodžiaujama. Bandoma argumentuoti. | Yra ne visos struktūrinės dalys, nejaučiamos pastraipų ribos; kartojama ar pasakojama nenuosekliai. Yra daug aiškumo, rišlumo trūkumų; dažniausiai nejaučiamos sakinio ribos / sakiniai elementarios struktūros; žodynas skurdus / žodžiai vartojami netinkama reikšme. | Yra nemažai kalbos, rašybos ir skyrybos klaidų (11–16 klaidų). |
| 0 | Tema nesuprasta arba rašoma apie dalykus, nesusijusius su tema. Neargumentuojama arba tuščiažodžiaujama. | Struktūra pabira; nejaučiamos pastraipų ribos; nuolat kartojama tas pats. Kalba neaiški, nerišli; sakiniai neaiškios struktūros; žodynas skurdus arba žodžiai vartojami netinkama reikšme. | Yra daug kalbos, rašybos ir skyrybos klaidų (17 ir daugiau klaidų). |

 97. Orientacinis rašinio žodžių skaičius:

|  |  |
| --- | --- |
| Klasės | Žodžių skaičius |
| V–VI | 150–200 |
| VII–VIII | 200–250 |

98. Orientacinis rašinio vertinimas pažymiu:

|  |  |
| --- | --- |
| Taškai | Pažymys |
| 15–14 | 10 |
| 13–12 | 9 |
| 11 | 8 |
| 10 | 7 |
| 9–8 | 6 |
| 7–6 | 5 |
| 5–4 | 4 |
| 3–2 | 3 |
| 1 | 2 |
| 0 | 1 |

99. Kalbėjimo vertinimas:

|  |  |  |
| --- | --- | --- |
| Kriterijai | Taškai | Aprašas |
| Temos (užduoties, klausimo) atskleidimas ir kalbėjimo tikslo suvokimas | 5 | Tema puikiai atskleista. Aiškiai suformuluota pagrindinė mintis (pagrįsta išvada) ir iš jos kylantys (į ją vedantys) svarbiausi teiginiai, atskleidžiama mokinio pozicija. Tinkamai parinkti argumentai (pasakojimai, pavyzdžiai, analogijos, pateikiama iliustracinė medžiaga ir pan.). |
| 4 | Tema atskleista. Suformuluota pagrindinė mintis (pagrįsta išvada) ir iš jos kylantys (į ją vedantys) svarbiausi teiginiai, mokinio pozicija aiški. Tinkamai parinkti argumentai (pasakojimai, pavyzdžiai, analogijos, pateikiama iliustracinė medžiaga ir pan.). |
| 3 | Tema atskleista. Pagrindinę mintį galima suprasti iš ją pagrindžiančių teiginių, argumentuojama, suformuluojamos išvados. |
| 2 | Kartais nukrypstama nuo temos, dalis argumentų netinkami arba jų trūksta, išvados neaiškios. |
| 1 | Nukrypstama nuo temos, teiginiai nepagrįsti, tuščiažodžiaujama. |
| 0 | Kalbama ne į temą. |
| Kalbėjimo struktūra, aiškumas, sklandumas, rišlumas, sakinių ir žodyno įvairovė. | 5 | Kalbama sakytine kalba, įtaigiai, logiškai, nuosekliai, rišliai, struktūruotai. Žodynas turtingas, sakinių struktūra įvairi (gali būti 1–2 trūkumai). |
| 4 | Kalbama aiškiai, sklandžiai, rišliai, struktūruotai. Žodynas turtingas, sakinių struktūra įvairi (gali būti 3–4 trūkumai). |
| 3 | Kalbama pakankamai sklandžiai, rišliai, pasitaiko minties šuolių. Žodynas ir sakinių struktūra tinkama (gali būti 5–6 trūkumai). |
| 2 | Kalbama nepakankamai rišliai, sakiniai vienodos struktūros, trūksta žodžių. Raiškos trūkumai netrukdo suprasti sakomo teksto. |
| 1 | Kalbama nesklandžiai, vartojama nemotyvuotų įterpinių, daroma daug pauzių. Raiškos trūkumai trukdo suprasti sakomą tekstą. |
| 0 | Kalbama labai trumpai, nesklandžiai, nerišliai. Beveik nesugebama sieti sakinių, dažnos nepagrįstos pauzės. Sunku suprasti sakomą tekstą |
| Tarties, kirčiavimo, intonacijos, gramatikos ir žodyno taisyklingumas, tinkamumas | 5 | Tartis, kirčiavimas, gramatika ir žodynas atitinka bendrinės kalbos normas (gali būti 1–2 trūkumai). Kalbama tinkama intonacija. |
| 4 | Tartis, kirčiavimas, gramatika ir žodynas atitinka bendrinės kalbos normas (gali būti 3–4 trūkumai). Kalbama tinkama intonacija. |
| 3 | Tartis, kirčiavimas, gramatika ir žodynas vartojami pakankamai taisyklingai (5–6 trūkumai). |
| 2 | Tartis, kirčiavimas, gramatika ir žodynas dažnai vartojami netinkamai, netaisyklingai, bet daromos klaidos netrukdo suprasti teksto. |
| 1 | Daroma daug tarties, kirčiavimo, gramatikos ir žodyno klaidų. Tai trukdo suprasti tekstą. |
| 0 | Daroma labai daug tarties, kirčiavimo, gramatikos ir žodyno klaidų. Tekstas beveik nesuprantamas. |

100. Orientacinis kalbėjimo vertinimas pažymiu:

|  |  |
| --- | --- |
| Surinkti taškai | Pažymys |
| 15 | 10 |
| 14 | 9 |
| 13–12 | 8 |
| 11–10 | 7 |
| 9–8 | 6 |
| 7–6 | 5 |
| 5–4 | 4 |
| 3 | 3 |
| 2 | 2 |
| 1 | 1 |

101. Klaidų žymėjimo nuorodos:

101.1. vertinant diktantų, atpasakojimų, rašinių ir kūrybinių darbų rašybą ir skyrybą taisoma, bet klaidomis nelaikoma: dalykai, kurių nebuvo mokyta(si); akivaizdūs apsirikimai (tačiau trys apsirikimai žymimi kaip viena klaida); rašančiojo nuožiūra parašyti skyrybos ženklai, jeigu tai neprieštarauja skyrybos taisyklėms;

101.2. tas pats žodis, netaisyklingai parašytas kelis kartus, laikomas viena klaida (k**ūr**ti). Dvi vieno tipo klaidos laikomos viena klaida (k**ūr**ti ir b**ūr**ti; š**a**la ir nesuš**a**lantis; sekdavo sen**a**, graži**a** pasaką);

101.3. jeigu žodį ar žodžių grupę reikia išskirti kableliais, o mokinys parašė tik vieną kablelį arba neparašė nė vieno, toks atvejis laikomas viena skyrybos klaida. Vieno tipo skyrybos klaidomis laikomos pražangos, pažeidžiančios tą pačią taisyklę visiškai vienodos sandaros sakiniuose (Kai baigėsi pamokos**\_** išėjome namo ir Kai nuskambėjo skambutis**\_** baigėsi pamoka). Jei klaidos padarytos sakiniuose, kurie skiriasi punktogramų skaičiumi, skiriamos konstrukcijos pozicija, apimtimi, jungiamaisiais žodžiais, jos laikomos atskiromis klaidomis (Kai baigėsi pamokos**\_** išėjome namo ir Išėjome namo**\_** kai baigėsi pamokos);

101.4. mokiniui, padariusiam 3–4 vieno tipo klaidas, skaičiuojamos dvi klaidos;

101.5. teigiamu pažymiu nėra vertinamas rašinys, parašytas kita nei nurodyta tema.

**XV. VERTINIMAS ANGLŲ KALBOS PAMOKOSE**

106. Rašto užduočių vertinimas:

 106.1. nedidelės apimties klasės ir namų darbai iš temos vertinami 10 balų sistema. baigus temą šie balai konvertuojami į pažymį ir įrašomi į dienyną;

 106.2. baigus skyrių yra rašomas kontrolinis darbas, kuris yra vertinamas 10 balų sistema. gautas pažymys yra įrašomas į dienyną;

 106.3. atsiskaitymai iš žodžių vertinami 10 balų sistema ir pažymys rašomas į dienyną:

|  |  |
| --- | --- |
| Klaidų skaičius | Pažymys |
| 0-1 | 10 |
| 2-3 | 9 |
| 4-5 | 8 |
| 6-7 | 7 |
| 8-9 | 6 |
| 10-11 | 5 |
| 12-13 | 4 |
| 14-15 | 3 |
| 16-17 | 2 |
| 18 ir daugiau | 1 |

 107. Kalbėjimo užduočių vertinimas. Dialogai ir monologai iš aptariamos, analizuojamos temos, atitinkantys mokinio lygį, sugebėjimus ir patirtį yra vertinami 10 balų sistema.

 108. Dialogo vertinimo kriterijai:

 108.1. komunikacinio tikslo pasiekimas, komunikacinių intencijų realizavimas;

 108.2. pokalbio organizavimas;

 108.3. kalbos priemonių (leksinių ir gramatinių struktūrų) įvairovė, atitikimas situacijai;

 108.4. kalbos priemonių taisyklingumas;

 108.5. tarimas.

 109. Skaitymo vertinimo kriterijai:

 109.1. taisyklingas tarimas, skaitant garsiai;

 109.2. tempas;

 109.3. skaitomo teksto supratimas.

 110. Už taisyklių atsakinėjimą, atsakinėjimą raštu – pažymys rašomas iš karto.

 111. Renkami pliusai už aktyvų dalyvavimą pamokoje, kūrybingumą, rodomą iniciatyvą, papildomus darbus.

 112. Renkami minusai už namų darbų nedarymą. Surinkus tris minusus rašomas dvejetas.

 113. Už dalyvavimą olimpiadose, konkursuose, tarptautiniuose ir mokyklos projektuose trimestro pabaigoje rašomas 10.

 114. Apibendrinamasis vertinimas. Trimestrų įvertinimai vedami iš gautų pažymių aritmetinio vidurkio.

**XVI. VERTINIMAS RUSŲ KALBOS PAMOKOSE**

 115. Rašto užduočių vertinimas:

 115.1. nedidelės apimties klasės ir namų darbai iš temos vertinami. baigus temą šie balai konvertuojami į pažymį ir įrašomi į dienyną;

 115.2. atsiskaitymai iš žodžių vertinami 10 balų sist., kurie baigus temą konvertuojami į pažymį, įrašant į dienyną;

 115.3. pastaba: pirmaisiais mokymo metais pažymiu gali būti įvertintas kiekvienas darbas;

 115.4. įvairūs tikrinamieji darbai:

 115.4.1. diktantai: 6 kl.– 20 žodžių, 7 kl. – 30 žodžių, 8 kl. – 40 žodžių:

|  |  |
| --- | --- |
| Klaidų skaičius  | Pažymys  |
| 0-1 | 10 |
| 2-3 |  9 |
| 4-5 |  8 |
| 6-7 |  7 |
| 8-9 |  6 |
| 10-11 |  5 |
| 12-13 |  4 |
| 14-15 |  3 |
| 16-17 |  2 |
| 18 ir daugiau  |  1 |

 115.4.2. testai, savarankiški darbai (klausymo, skaitymo, kalbos vartosenos) vertinami 10 balų sistemoje konvertuojant į pažymį;

 115.4.3. vertimas iš rusų k. į lietuvių k. ir iš lietuvių k. į rusų k.: teksto apimtis 30-50 žodžių. vertinimas: turinys+ kalbos taisyklingumas+ rašyba. už kiekvieną punktą – maks. 10 balų (30:3 =10).

 116. Kalbėjimo užduočių vertinimas. Dialogai ir monologai iš nagrinėjamos temos, atitinkantys mokinio lygį ir patirtį: vertinami balais konvertuojant į pažymį, kuris įrašomas į dienyną.

 117. Dialogo vertinimo kriterijai:

 117.1. komunikacijos buvimas (-1 balas už kiekvieną trukdančią komunikacijai klaidą, -0,5 balo už kiekvieną netrukdančią komunikacijai klaidą);

 117.2. kalbos etiketo normų laikymasis (-0,5 balo už kiekvieną klaidą);

 117.3. apimtis ir žodynas, atitinkantys nurodytą situaciją;

 117.4. taisyklingas tarimas ir intonavimas (-0,5 balo už kiekvieną klaidą).

 118. Monologo vertinimo kriterijai:

 118.1. apimtis ir žodynas, atitinkantys situaciją;

 118.2. kalbos taisyklingumas.

 119. Skaitymo vertinimo kriterijai (teksto apimtis – 40-50 žodžių):

 119.1. taisyklingas tarimas, skaitant garsiai;

 119.2. tempas;

 119.3. skaitomo teksto supratimas.

 120. Mokinių aktyvumo skatinimas. Dalyvavimas olimpiadose ir konkursuose, taip pat aktyvus dalyvavimas mokyklos projektuose vertinamas ,,10“, įrašant į dienyną*.*

**XVII. VERTINIMAS MATEMATIKOS PAMOKOSE**

 121. Formuojamasis–kaupiamasis vertinimas. Mokinys vertinimas pažymiu už:

 121.1. atsakinėjimą žodžiu, apklausą raštu;

 121.2. dalyvavimą matematikų olimpiadoje ir pasiektus gerus rezultatus (mokytojo nuožiūra);

 121.3. pamokoje renkami „pliusai“ ir „minusai“.

 121.4. pliusai: už taisykles, teisingai išspręstus uždavinius, teisingai atliktus namų darbus, aktyvų dalyvavimą pamokoje, papildomų uždavinių sprendimą, kūrybines užduotis, namų darbų sudėtingesnių uždavinių išsprendimą lentoje;

121.5. pliusas minusas: už nepilnai atliktas namų darbų užduotis, nepilnai suformuluotas taisykles;

121.6. minusai:už namų darbų visų užduočių neatlikimą, taisyklės nežinojimą ir jeigu mokinys nedirbo pamokoje, nesekė užduočių, atliekamų žodžiu;

121.7. už penkis surinktus ženklus rašomas, t. y. sumuojamos ženklų reikšmės. Pliuso vertė – 2 balai, minuso – 0 balų, pliuso – minuso 1 balas.

122. Pastaba: jeigu mokinys dvi pamokas iš eilės neatlieka namų darbų, nemoka taisyklių ir nerodo pažangos, tai mokiniui rašomas neigiamas įvertinimas.

123. Diagnostinisvertinimas:

123.1. pažymys rašomas už kontrolinį ir savarankišką darbą.

123.2. kiekviena savarankiško ar kontrolinio darbo užduotis vertinama nurodyta taškų suma. 124. Galimi įvertinimai:

124.1. 10, jeigu surinko nuo 95% iki 100% visos galimos surinkti taškų sumos;

124.2. 9, jeigu surinko nuo 90% iki 94% visos galimos surinkti taškų sumos;

124.3. 8, jeigu surinko nuo 80% iki 89% visos galimos surinkti taškų sumos;

124.4. 7, jeigu surinko nuo 70% iki 79% visos galimos surinkti taškų sumos;

124.5. 6, jeigu surinko nuo 60% iki 69% visos galimos surinkti taškų sumos;

124.6. 5, jeigu surinko nuo 45% iki 59% visos galimos surinkti taškų sumos;

124.7. 4, jeigu surinko nuo 30% iki 44% visos galimos surinkti taškų sumos;

124.8. 3, jeigu surinko nuo 15% iki 29% visos galimos surinkti taškų sumos;

124.9. 2, jeigu surinko mažiau kaip 14% visos galimos surinkti taškų sumos.

125. Apibendrinamasisvertinimas. Trimestrų įvertinimai vedami iš gautų pažymių aritmetinio vidurkio apvalinant iki vienetų.

**XVIII VERTINIMAS BIOLOGIJOS (GAMTA IR ŽMOGUS) PAMOKOSE**

 126. Formuojamasis – kaupiamasis vertinimas. Mokinys vertinamas pažymiu už:

 126. 1. atsakinėjimą žodžiu, apklausa raštu;

 126.2. savarankišką darbą raštu grupėmis ir individualiai;

 126.3. kūrybinį darbą (stendų ruošimas, mokymo priemonių gamyba);

 126.4. projektinį darbą, tiriamąjį darbą;

 126.5. laboratorinį-praktikos darbą;

 126.6. už pasiruošimą biologijos olimpiadai, papildomai skatinami už užimtą prizinę vietą;

126.7. už didesnės apimties namų darbus;

126.8. už surinktus kaupiamuosius balus (+,- sistema).

127. Pliusas: už teisingus atsakymus į klausimus, už namų darbus, už grupinį darbą.

128. Minusas: už neatsakytus klausimus, už neatliktus namų darbus.

129. Surinkus 10 ženklų, rašomas pažymys.

130. Pastaba: mokinys 1 minusą gali ištaisyti gavęs 2 papildomus pliusus.

 131. Diagnostinis vertinimas:

131.1. rašomas pažymys už kontrolinį darbą;

131.2. už testą iš išmokto skyriaus ar kurso dalies. Per trimestrą 2-3 kontroliniai darbai.

 132. Apibendrinamasis vertinimas. Trimestro pažymys – visų gautų pažymių vidurkis. Pastaba: pažymį apvalinant mokinio naudai (3,5 – 4).

**XIX. VERTINIMAS FIZIKOS PAMOKOSE**

 133. Formuojamasis vertinimas. Mokinys vertinamas pažymiu už:

133.1. atsakinėjimas žodžiu, apklausa raštu;

133.2. individualus savarankiškas darbas arba grupinis darbas;

133.3. tiriamasis - projektinis darbas;

133.4. už didesnės apimties namų darbus;

133.5. už dalyvavimą olimpiadoje ir užimtą vietą (10 balų);

133.6. pamokoje renkami „pliusai“ ir „minusai“.

134. Pliusai: už taisykles, teisingai išspręstus uždavinius, teisingai atliktus namų darbus, aktyvų dalyvavimą pamokoje, papildomų uždavinių sprendimą, kūrybines užduotis, namų darbų sudėtingesnių uždavinių išsprendimą lentoje.

135. Pliusas minusas: už nepilnai atliktas namų darbų užduotis, nepilnai suformuluotas taisykles.

136. Minusai:už namų darbų visų užduočių neatlikimą, taisyklės nežinojimą ir jeigu mokinys nedirbo pamokoje, nesekė užduočių, atliekamų žodžiu.

137. Už penkis surinktus ženklus rašomas pažymys t. y. sumuojamos ženklų reikšmės. Pliuso vertė – 2 balai, minuso – 0 balų, pliuso – minuso 1 balas.

138. Jeigu mokinys dvi pamokas iš eilės neatlieka namų darbų, nemoka taisyklių ir nerodo pažangos, tai mokiniui rašomas neigiamas įvertinimas.

 139. Diagnostinis vertinimas:

 139.1. savarankiškas darbas;

 139.2. testai;

 139.3. laboratorinis-praktinis darbas;

 139.4. kontrolinis darbas.

140. Kiekviena savarankiško ar kontrolinio darbo užduotis vertinama nurodyta taškų suma. Galimi įvertinimai:

140.1. 10 jeigu surinko nuo 95% iki 100% visos galimos surinkti taškų sumos;

140.2. 9, jeigu surinko nuo 90% iki 94% visos galimos surinkti taškų sumos;

140.3. 8, jeigu surinko nuo 80% iki 89% visos galimos surinkti taškų sumos;

140.4. 7, jeigu surinko nuo 70% iki 79% visos galimos surinkti taškų sumos;

140.5. 6, jeigu surinko nuo 60% iki 69% visos galimos surinkti taškų sumos;

140.6. 5, jeigu surinko nuo 45% iki 59% visos galimos surinkti taškų sumos;

140.7. 4, jeigu surinko nuo 30% iki 44% visos galimos surinkti taškų sumos;

140.8. 3, jeigu surinko nuo 15% iki 29% visos galimos surinkti taškų sumos;

140.9. 2, jeigu surinko mažiau kaip 14% visos galimos surinkti taškų sumos.

 141. Apibendrinamasis vertinimas. Trimestro pažymys – visų pažymių aritmetinis vidurkis, jei 3,5 ir t.t. esant galimybėms mokinys klausiamas.

**XX. VERTINIMAS CHEMIJOS PAMOKOSE**

 142. Formuojamasis – kaupiamasis vertinimas. Mokinys vertinamas pažymiu už:

 142.1. atsakinėjimą žodžiu, apklausa raštu;

 142.2. savarankišką darbą raštu grupėmis ir individualiai;

 142.3. kūrybinį darbą (stendų ruošimas, mokymo priemonių gamyba);

 142.4. projektinį darbą, tiriamąjį darbą;

142.5. laboratorinį-praktikos darbą;

 142.6. už pasiruošimą chemijos olimpiadai, papildomai skatinami už užimtą prizinę vietą už didesnės apimties namų darbus;

 142.7. už surinktus kaupiamuosius balus (+, - sistema).

 143. Pliusai rašomi už teisingus atsakymus į klausimus, už namų darbus, už grupinį darbą.

 144. Minusai rašomi už neatsakytus klausimus, už neatliktus namų darbus.

 145. Surinkus 10 ženklų, rašomas pažymys.

 146. Mokinys 1 minusą gali ištaisyti gavęs 2 papildomus pliusus.

 147. Diagnostinis vertinimas:

 147.1. rašomas pažymys už kontrolinį darbą;

147.2. už atliktą laboratorinį - praktikos darbą;

147.3. už testą iš išmokto skyriaus ar kurso dalies. per trimestrą 2-3 kontroliniai darbai.

148. Apibendrinamasis vertinimas. Trimestro pažymys – visų gautų pažymių vidurkis.

**XXI. VERTINIMAS INFORMACINIŲ TECHNOLOGIJŲ PAMOKOSE**

 149. Formuojamasis – kaupiamasis vertinimas. Mokinys vertinamas pažymiu už:

149.1. atsakinėjimą žodžiu, apklausą virtualioje aplinkoje, apklausą raštu;

149.2. savarankišką darbą pratybų metu virtualioje aplinkoje;

149.3. projektinį darbą;

149.4. už dalyvavimą olimpiadose, konkursuose mokiniai skatinami pažymiu.

 150. Diagnostinis vertinimas:

 150.1. už testus popieriniame bei elektroniniame variante;

150.2. rašomas pažymys už kontrolinį darbą iš išmokto skyriaus ar kurso dalies.

 151. Apibendrinamasis vertinimas. Trimestro pažymys – visų gautų pažymių vidurkis. (pažymys apvalinamas mokinio naudai).

**XXII. VERTINIMAS ISTORIJOS PAMOKOSE**

 152. Formalus, kaupiamasis vertinimas. Mokinys vertinamas pažymiu už:

 152.1. istorijos žinias ir istorijos raidos supratimą;

 152.2. praktinius gebėjimus (už orientavimąsi istoriniame laike ir erdvėje, už darbą su istorijos šaltiniais ir jų interpretavimą);

 152.3 komunikavimą (istorinio supratimo raišką);

 152.4 apklausą raštu iš išeitos pamokos temos;

 152.5 savarankišką darbą pamokoje;

 152.6 už surinktus kaupiamuosius balus du kartus per trimestrą. Kaupiamieji balai gaunami:

 152.6.1 už namų darbų atlikimą;

 152.6.2. už atliktas pratybų sąsiuvinio užduotis;

 152.6.3 už aktyvų dalyvavimą pamokoje;

 152.6.4 už projektinį, kūrybinį, tiriamąjį ar kitą papildomą darbą;

 152.6.5 už darbą grupėje;

 152.6.6. už dalyvavimą ir pasiruošimą istorijos konkursams, olimpiadoms.

 151. Diagnostinis vertinimas:

 151.1. rašomas pažymys už kontrolinį arba savarankišką darbą iš išmokto skyriaus;

 151.2. per trimestrą 2-3 kontroliniai darbai.

 152. Apibendrinamasis vertinimas. Trimestro pažymys – visų gautų pažymių vidurkis.

**XXIII. VERTINIMAS GEOGRAFIJOS PAMOKOSE**

 153. Formuojamasis vertinimas. Mokinys vertinamas pažymiu už:

geografijos žinias ir supratimą (artimiausios aplinkos, gimtosios šalies, pasaulio regionų pažinimą);

 153.1. problemų sprendimą;

 153.2. praktinius gebėjimus (už orientavimąsi erdvėje ir žemėlapyje, darbą su įvairiais geografinės informacijos šaltiniais);

 153.3. kūrybinį darbą (už mokymo priemonių - modelių gamybą);

 153.4. projektinį darbą, tiriamąjį darbą;

 153.5. komunikavimą;

 153.6. apklausą raštu;

 153.7. savarankišką darbą raštu individualiai ir grupėmis;

 153.8. pasiruošimą geografijos konkursams, olimpiadoms, konferencijoms;

 153.9. atliktas pratybų sąsiuvinio užduotis;

 153.10. didesnės apimties namų darbus.

 154. Diagnostinis vertinimas:

 154.1. rašomas pažymys už kontrolinį darbą iš išmokto skyriaus ar kurso dalies;

 154.2. per trimestrą 2-3 kontroliniai darbai;

 155. Apibendrinamasis vertinimas. Trimestro pažymys – visų gautų pažymių vidurkis.

**XXIV. VERTINIMAS DAILĖS PAMOKOSE**

 156. Formuojamasis kaupiamasis vertinimas. Mokinys vertinamas pažymiu už:

 156.1. kūrybinės užduoties atlikimą;

 156.2. atsakinėjimą žodžiu, apklausą raštu;

 156.3. projektinį darbą;

 156.4. kūrybinį procesą pamokoje;

 156.5. už surinktus kaupiamuosius balus (+,- sistema);

 156.6. už laimėjimus respublikiniuose ir tarptautiniuose konkursuose.

 157. Pliusai: už aktyvų kūrybinį procesą pamokos metu, už teisingus atsakymus į klausimus, už dalyvavimą parodėlėse mokyklos mastu. Surinkus atitinkamą + skaičių, verčiama į pažymį (pvz. 10).

 158. Minusai: 2 minusai už nepasiruošimą pamokai, už nedarbą pamokoje, už trukdymą pamokos metu, už vėlesnį atsiskaitymą su kūrybiniais darbais. Surinkus 5 minusus vertinama vienetu.

 159. Diagnostinis vertinimas. Pažymys rašomas už:

 159.1. didelės apimties kūrybinį ar projektinį darbą iš vienos ar kelių sričių, kai panaudojamos žinios ir gebėjimai iš kelių temų ar sričių;

 159.2. už testą.

 160. Apibendrinamasis vertinimas. Trimestro pažymys vedamas iš gautų 3 – 5 pažymių vidurkio, apvalinant iki vieneto mokinio naudai (3,5 iki 4), esant galimybei mokinys klausiamas arba duodama praktinė užduotis.

**XXV. VERTINIMAS MUZIKOS PAMOKOS**

 161. Formuojamasis – kaupiamasis vertinimas. Mokinys vertinamas pažymiu už:

 161.1. dainavimą;

 161.2. improvizavimą;

 161.3. interpretavimą;

 161.4. ritmiką;

 161.5. muzikos klausymą, vertinimą ir interpretavimą;

 161.6. atsakinėjimą žodžiu, apklausą raštu;

 161.7. dalyvavimą mokyklos, miesto renginiuose.

 162. Diagnostinis vertinimas. Pažymys rašomas už:

162.1. apibendrinamuosius darbus;

162.2. testą.

 163. Apibendrinamasis vertinimas. Trimestrų įvertinimai vedami iš gautų pažymių aritmetinio vidurkio, apvalinant iki vieneto mokinio naudai.

**XXVI. VERTINIMAS TECHNOLOGIJŲ PAMOKOSE**

 164. Formuojamasis kaupiamasis vertinimas. Mokinys vertinamas pažymiu už:

 164.1. didesnės apimties praktikos darbo atskirų technologinių elementų atlikimą. atsakinėjimą;

 164.2. žodžiu, apklausą raštu;

 164.3. projektinį darbą;

 164.4. kūrybinį darbą (dalyvavimą parodose);

 164.5. už pasiruošimą technologijų olimpiadai. papildomai skatinami už gerus rezultatus;

 164.6. už didesnės apimties namų darbus;

 164.7. už surinktus kaupiamuosius balus (+, - sistema).

165. Pliusai: už pagalbą draugams atliekant praktines užduotis, už teisingus atsakymus į klausimus, už pozityvų aktyvumą pamokoje. 1 pliusas pakelia pažymį vienu balu arba surinkus 10 pliusų – rašomas pažymys.

166. Minusai: už nepasiruošimą pamokai, nedarbą pamokoje, namų darbų neatlikimą.

 167. 1 minusą galima ištaisyti gavus 2 pliusus.

 168. Diagnostinis vertinimas. Pažymys rašomas už:

 168.1. naujos technikos pritaikymą savos kūrybos darbe;

 168.2. didelės apimties projektinį darbą, kai panaudojamos žinios ir gebėjimai iš vienos ar kelių sričių;

 168.3. už testą.

 169. Apibendrinamasis vertinimas. Trimestro pažymys vedamas iš gautų pažymio vidurkio, apvalinant iki vieneto mokinio naudai (3,5 iki 4).

**XXVII. VERTINIMAS KŪNO KULTŪROS PAMOKOSE**

 170. Formuojamasis – kaupiamasis vertinimas. Mokinys vertinamas pažymiu už:

 170.1. aktyvų dalyvavimą pamokoje;

 170.2. dalyvavimą varžybose;

 170.3. pasiruošimą pamokai (už tris kartus nepasiruošus pamokai vertinamas neigiamai).

 171. Diagnostinis vertinimas:

 171.1. už įvykdytus normatyvus;

 171.2. už testų atlikimą;

 171.3. už daromą pažangą.

 172. Apibendrinamasis vertinimas. Trimestro pažymys – visų gautų pažymių vidurkis. Pastaba: pažymį apvalinant mokinio naudai (3,5–4).

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**